1. **САРАДЊА СА ДРУГИМ УСТАНОВАМА И ОРГАНИЗАЦИЈАМА**

Дом ће у циљу остваривања програма у школској 2022/2023. год. наставити сарадњу са установама и организацијама у локалној заједници, a пo потреби и иницирати и успостављати сарадњу са другим установама и организацијама са којима да сада није сарађивао.

Сарадња ће зависити пре свега од актуелне епидемиолошке ситуације узроковане вирусом Covid-19.

Садржаји, услови и обим сарадње са установама и организацијама биће одређени у складу са потребама Дома, a y циљу побољшања квалитета живота и рада, као и афирмације Дома у друштвеној средини.

Дом здравља у Нишу - Одељење за школску омладину вршиће периодичан хигијенско-епидемиолошки надзор у оба објекта Дома, a Институт за заштиту здравља Ниш је задужен за праћење хигијенске исправности намирница и хране у Дому, као и санитарног прегледа запослених.

У сарадњи са Институтом за заштиту здравља, Домом здравља, Клиником за ментално здравље и Филозофским факултетом планира се одржавање предавања, трибина и радионица из области заштите репродуктивног здравља младих и превентивног здравствено-васпитног рада.

Наставиће се сарадња са Одсеком за малолетничку деликвенцију ПУ Ниш, како би се ученици на време и на прикладан начин упознали са опасностима од дрога, вршњачког насиља и насилничког понашања, у циљу подизања њихове личне и колективне безбедности.

Наставићемо успешну сарадњу са гимназијом "Светозар Марковић" (узајамно уступање фискултурне, свечане и конференцијске сале за потребе рада спортских секција, приредби и генералне сценске пробе, као и предавања, трибина) и галеријом «Србија».

Од градских установа културе, сарадња (организовано групно посећивање позоришних представа) се планира са аматерским позориштем СКЦ-а, биоскопима (организована посета биоскопским пројекцијама), Народним позориштем у припреми, опремању и генералној провери пред домијаду драмско-рецитаторске секције. Планира се сарадња са Заводом за заштиту споменика културе, Народним музејем и уметничким галеријама, Нишким културним центром.

Сарадња са установом СЦ "Чаир" у чијем саставу ради затворени олимпијски базен, буди велико интересовање ученика за коришћењем њихових услуга (обука непливача, корективне вежбе, припрема за полагање пријемног испита за одређене факултете и академије и сл.) по повлашћеним ценама за групне посете.

Очекујемо да КУД "Оро" СКЦ помогне рад фолклорне секције и секције етно или народне музике пружањем стручне помоћи кореографа, снимање музике, изнајмљивањем народне ношње пред прославу Дана дома и домске славе, приредбе и домијаде, као и њихово учешће на манифестацијама у организацији Дома.

Наставиће се сарадња са стрељачким клубом „Ниш 1881“ који омогућава тренинге члановима стрељачке секције уз помоћ стручних тренера.

Планира се успостављање сарадње са Канцеларијом за младе, Савезом клубова Уједињених Нација, Савезом извиђача, Феријалним савезом, Црвеним крстом, Младим извиђачима, Еколошким клубовима, Центром за професионалну орјентацију младих, Међународним културним центрима, Народним универзитетом и сличним владиним и невладиним организацијама и установама.

Дом ће наставити сарадњу са центрима за социјални рад из општина из којих долазе ученици из осетљивих друштвених група, а за које центри сносе трошкове смештаја и исхране у дому, као и сарадњу са Комесаријатом за избеглице у вези смештаја у Дом ученика из расељених и прогнаних породица, као и ученика чији се родитељ води као нестао.

Сарадња са другим домовима ученика ће се одвијати у региону, кроз рад Актива васпитача региона југоисточне Србије, као и кроз Заједницу домова ученика средњих школа у циљу удруживања стручних потенцијала ради консултација, стручног усавршавања и других видова сарадње (организовање изложбе ученичких радова, спортских турнира, организовања посета и дружења ученика, извођења културно-уметничког програма, изложби уметничких радова и сл.).

У договору са домовима у региону и републици организоваће се Дани другарства ученика домова када ће се организовати размене ученика и васпитача, излети, спортски турнири, дебате, квизови и заједничке приредбе и сл. по угледу на наградну ексурзију од маја 2022. год. где су домаћини били васпитачи и ученици Дома ученика средњих школа «Бранково Коло» из Новог Сада.

Наставиће се сарадња са привредним и непривредним организацијама на нивоу града уз тенденцију да се остваре нови контакти од значаја за Дом.

Дом ће такође наставити сарадњу са хуманитарним и другим невладиним организацијама.

Дом ће остваривати међународну сарадњу кроз дружење, сарадњу и размене са братским домовима ученика из Србије (Београд, Нови Сад, Сомбор, Апатин, Зајечар, Зрењанин, Вршац, Крушевац итд.) у оквиру програма обележавања Дана Дома и домске славе, Св. Димитрија**,** као и другим домовима ученика из земаља западног Балкана (Котор, Требиње, Бања Лука, Охрид, Скопље), али и западне и источне Европе (Марибор, Будимпешта, Темишвар).

Дом ће се укључити кроз чланство у организације из региона, али и Европе, које се баве питањима васпитања, образовања, смештаја младих и њиховог упознавања, повезивања, сарадње и размене.

1.Сарадња са родитељима

И ове школске године сарадња васпитне службе и родитеља биће битно одређена препорукама Министарства просвете, науке и технолошког развоја за примену мера за сузбијање епидемије Covid-19. При склапању уговора са родитељима и усељењу ученика биће одржани родитељски састанци по васпитним групама уз поштовање свих прописаних епидемиолошких мера (ношење заштитне маске, држање прописаног растојања, ограничавање броја особа у просторијама зависно од њихове величине итд.).

Сарадња дома ученика са родитељима представља заједничко деловање и преговарање усмерено ка налажењу решења, односно новог, заједничког полазишта. У сарадњи, у највећој мери заступљен је традиционални облик сарадње у коме је одговорност за васпитање и образовање деце препуштено дому, где је комуникација са родитељима релативно ретка, оријентисана на појединачне проблеме и претежно је иницира дом.

Велики број родитеља у нашим условима је оптерећен егзистенцијалним проблемима па често немају времена ни могућности да систематично васпитавају своју децу. Неретко је образовни ниво родитеља низак па они и кад хоће, не знају како и на који начин да утичу на своју децу. У сарадњи са родитељима као озбиљна препрека да се успостави плодоносан партнерски однос је апатија и незаинтересованост родитеља, тако да васпитачима по домовима остављен далеко већи део обавеза који би по природи ствари, треба да припадне породици. Уколико се процени да се занемарују потребе детета или поступа на начин који битно угрожава здравље и безбедност детета и других ученика у дому, директор установе обавештава центар за социјални рад, тужилаштво и др. надлежне органе.

Сарадња са родитељима у Дому се реализује кроз различите видове сарадње: индивидуалне усмене разговоре, писмена обавештења, преко електронске поште, група на друштвеним мрежама (вибер групе), едукативним платформама, телефонским контактом, и по потреби, сазивањем ванредних родитељских састанака због започињања појачаног васпитног рада са ученицима.

Родитељ, односно законски заступник, дужан је да по добијању шифре електронског дневника у матичној школи ученика, исту проследи групном васпитачу, како би васпитач могао да има увид у изостанке ученика, успех на класификационим периодима, влаању, као и активностима на настави.

Сарадња Тима за подршку, Тима за заштиту ученика од насиља, Тима за кризне интервенције, васпитача, стручног сарадника психолога у установи стандарда, стручног сарадника педагога у установи стандарда, координатора васпитне службе, a пo потреби и директора Дома, са родитељима ученика одвијаће се континуирано, телефонским позивима, слањем обавештења родитељима поштом, доласком родитеља по позиву директора, стручног сарадника – психолога и педагога, као и групног васпитача.

Васпитачи, стручни сарадник у установи ученичког стандарда психолог и педагог, као и координатор васпитне службе ће службеном поштом обавештавати родитеље ученика са тешкоћама у учењу и са слабијим успехом на класификационом периоду, већим бројем изостанака или дисциплинским прекршајима у Дому или школи, као и са проблемима у понашању и/или постигнућу и планираним корективним мерама за побољшање успеха, дисциплине и владања.

2. *Сарадња са школама*

Планирају се стални контакти (телефоном, електронском поштом, sms порукама, преко друштвених мрежа) васпитача са школама: предметним професорима, одељенским старешинама, стручним сарадницима (психолог, педагог, социјални радник), организатором наставе и директорима.

Појединачне посете разредних старешина Дому, њихово упознавање са условима смештаја, исхране, са организацијом учења зависиће од актуелне епидемиолошке ситуације, планирано је да прерасте у сталну и редовну двосмерну сарадњу кроз манифестације „Отворених врата“, чиме ће одељенске старешине, стручни сарадници и предметни професори бити позвани да посете Дом и упознају се са условима живота и рада ученика.

На почетку школске године, школе које похађају наши ученици, биће обавештене преко представника васпитне службе о ученицима (Спискови ученика по разредима и одељењима са контакт телегонима групних васпитача) који су смештени у Дому, као и о групним васпитачима који ће сарађивати са школом. Пружиће им се потребне информације о кућном реду Дома, могућностима за учење, ученичком сандарду, контакт телефонима у објектима и домском сајту.

1. **СТРУЧНО УСАВРШАВАЊЕ ЗАПОСЛЕНИХ**

У складу са потребом сталног развоја и напредовања васпитача и стручних сарадника потребно је програмирање и планирање стручних усавршавања. Програм стручног усавршавања донет је у складу са Правилником о сталном стручном усавршавању и стицању звања наставника, васпитача и стручних сарадника(''Сл. гласник РС'', бр.109/21).

Према члану 68, Закона о ученичком и студентском стандарду, васпитач и стручни сарадник, са лиценцом и без лиценце, дужан је да се стално стручно усавршава ради успешнијег остваривања и унапређивања васпитно-образовног рада и стицања, односно унапређивања компетенција потребних за рад, у складу са општим принципима и за постизање циљева и исхода из основа васпитног програма.

У току стручног усавршавања васпитач и стручни сарадник може професионално да напредује стицањем звања: педагошки саветник, самостални педагошки саветник, виши педагошки саветник и високи педагошки саветник.

Правилником о сталном стручном усавршавању и напредовању у звање неставника, васпитача и стручних сарадника ''Сл. гласник РС'' бр. 109/21) утврђен је начин функционисања система сталног стручног усавршавања у оквиру професионалног развоја запослених у образовању и васпитању у установама образовања и васпитања.

Професионални развој је сложени процес који подразумева стално преиспитивање и развијање компетенција запослених на пословима образовања и васпитања ради квалитетнијег обављања посла и унапређивања развоја ученика и нивоа њихових постигнућа. Обавезни део професионалног развоја је стручно усавршавање које се остварује кроз различите активности. Саставни део професионалног развоја је и развој каријере напредовањем у одређено звање. Потребе и приоритете стручног усавршавања установа планира на основу личних планова стручног усавршавања запослених на пословима образовања и васпитања, развојног плана установе, резултата самовредновања и вредновања квалитета рада установе, извештаја о оствареним стандардима постигнућа и других показатеља квалитета образовно-васпитног рада. Лични план стручног усавршавања запосленог на пословима образовања и васпитања сачињава се на основу нивоа самовредновања свих компетенција за професију васпитача и стручног сарадника, података стручно-педагошког надзора и спољашњег вредновања.

Стално стручно усавршавање остварује се активностима:

1. које предузима установа у оквиру својих развојних активности,

2. савладавањем одобрених програма,

3. учешћем на одобреним стручним скуповима,

4. које предузима министарство надлежно за послове образовања и васпитања, Завод за унапређивање образовања и васпитања, Завод за вредновање квалитета образовања и васпитања, Педагошки завод Војводине, центри за стручно усавршавање,

5. који се организују у оквиру пројеката и програма образовања и васпитања на међународном нивоу и кроз пројекте мобилности,

6. које предузима установа, а односе се на развијање парнерства са другим установама и развој праксе хоризонталног учења,

7. које предузима запослени на пословима образовања и васпитања у складу са личним планом стручног усавршавања,

8. Које остварују високошколске установе на основу програма у оквиру целоживотног учења.

Стручно усавршавање је обавезна активност запослених на пословима образовања и васпитања утврђена педагошком нормом, у оквиру 40-часовне радне недеље.

За стручно усавршавање запослени има право на одсуство из установе у трајању од три радна дана годишње ради похађања одобреног облика, начина и садржаја стручног усавршавања. Распоред одсуства васпитача и стручних сарадника ради стручног усавршавања планира педагошко веће, у складу са Законом о основама система образовања и васпитања. Одсуство запосленог из овог става сматра се плаћеним одсуством у складу са посебним колективним уговором.

У складу са потребом сталног развоја и напредовања васпитача и стручних сарадника потребно је програмирање и планирање стручних усавршавања. Програм стручног усавршавања донет је у складу са Правилником о сталном стручном усавршавању и стицању звања наставника, васпитача и стручних сарадника (''Сл. гласник РС'', бр.109/21).

Према новом Правилнику о стандардима компетенција за професију васпитач у дому ученика и школи са домом ученика и његовог професионалног развоја (''Сл. гласник РС'', бр. 111/2020), компетенције за професију васпитача у дому ученика су:

1. К13 - Компетенције за професионални приступ пракси;
2. К14 - Компетенције за пружање подршке ученицима и
3. К15 - Компeтенције за комуникацију и сарадњу.

Поред компетенција, васпитачи и стручни сарадник планирају стручно усавршавање у односу на **ПРИОРИТЕТНЕ** области. Приоритетне области стручног усавршавања (се одређују за период од три године) за период од 2022. год. су:

1. П1 [Примена инклузивног и демократског приступа у васпитању и образовању у циљу обезбеђивања квалитетног образовања за све (индивидуализација и диференцијација, превенција осипања из образовања, пружање додатне образовне подршке ученицима из осетљивих група укључујући и подршку преласку ученика на следећи ниво образовања и васпитања, рад са даровитим ученицима)](https://prijava.zuov-katalog.rs/index.php?action=page/catalog/all&poblast=1)
2. П2 [Јачање компетенција за процењивање остварености образовног-васпитног рада и постигнућа ученика (праћење напредовања ученика, самовредновање, формативно оцењивање, вршњачко оцењивање)](https://prijava.zuov-katalog.rs/index.php?action=page/catalog/all&poblast=2)
3. П3 [Методика рада са ученицима којом се подстиче развој функционалних знања, вештина и ставова (учење и настава оријентисани на компетенције и исходе, активно учење, истраживачке методе, тематска настава, пројектно учење)](https://prijava.zuov-katalog.rs/index.php?action=page/catalog/all&poblast=3)
4. П4 [Унапређивање стручних - предметно методичких, педагошких и психолошких знања запослених у образовању](https://prijava.zuov-katalog.rs/index.php?action=page/catalog/all&poblast=4)
5. П5 [Јачање васпитне улоге установе/школе у правцу развоја интеркултуралног образовања, формирања вредносних ставова неопходних за живот и рад у савременом друштву](https://prijava.zuov-katalog.rs/index.php?action=page/catalog/all&poblast=5)
6. П6 [Унапређивање дигиталних компетенција и употреба информационо-комуникационих технологија у реализацији образовно-васпитног процеса](https://prijava.zuov-katalog.rs/index.php?action=page/catalog/all&poblast=6)
7. П7 [Јачање компетенција за организацију и управљање радом установе](https://prijava.zuov-katalog.rs/index.php?action=page/catalog/all&poblast=7)
8. П8  [Јачање компетенција запослених у предшколској установи за примену програмске концепције „Године узлета”](https://prijava.zuov-katalog.rs/index.php?action=page/catalog/all&poblast=8)

П9  [Развијање културе заједнице учења у предшколској установи (структура и култура установе, рефлексија, хоризонтална размена, самовредновање, дељено лидерство, сарадња са породицом и локалном средином у ширем смислу)](https://prijava.zuov-katalog.rs/index.php?action=page/catalog/all&poblast=9)

Стручно усавршавање у установи у оквиру пуног радног времена васпитач и стручни сарадник имају обавезу да у Дому у школској години остваре 44 сати сталног стручног усавршавања у складу са Правилником о вредновању сталног стручног усавршавања у Дому ученика средњих школа Ниш донетим 20.10.2020 године.

Евиденцију о стручном усавршавању у установи у складу са овим Правилником води координатор васпитне службе.

Стално стручно усавршавање остварује се активностима које предузима установа у оквиру својих развојних активности, и то:

Обавезе Дома, према Правилнику су следеће, да:

* прати оствареност плана усавршавања,
* води евиденцију – базу података о стручним усавршавањима,
* вреднује утицај усавршавања на развој и постигнућа ученика,
* анализира резултате самовредновања, спољашњег вредновања рада установе у односу на добити стручног усавршавања;
* предузима мере за унапређивање компетентности према утврђеним потребама и планирањем додатног стручног усавршавања.

Током године васпитачима је омогућено индивидуално стручно усавршавања као и праћење промена прописа из области образовно-васпитног рада и ученичког стандарда, праћењем педагошке литературе и периодике („Педагошка стварност„, „Психологија„ итд.), a путем самообразовања коришћењем стручне литературе из домске библиотеке, Народне библиотеке „Стеван Сремац“ и Универзитетске библиотеке „Никола Тесла“, као и преко интернета.

Стручно усавршавање ван установе

Дом ће организовати стручне семинаре у складу са епидемиолошком ситуацијом и препоруком надлежних служби, а на основу усаглашених предлога васпитача и стручних сарадника у установи стандарда – психолог, педагог, аниматор спортских и рекреативних активности (личних планова стручног усавршавња и професионалног развоја), резултата самовредновања рада установе, праћења потреба и структуре бодова на нивоу дома, као и материјалних и техничких могућности.

Препоручене теме за одабране стручне семинаре за шк. 2022/2023. год. су:

|  |  |  |  |  |
| --- | --- | --- | --- | --- |
| Облик стручног усавршавања | Назив теме | Каталошки број, компетенције, приоритети | Трајање програма, број бодова | Учесници |
| Одобрени семинар | „Унапређивање компетенција за професионални приступ пракси у домовима ученика“ | Каталошки бр. програма:757; компетенције: К13,К23; приоритет: П3; | Трајање програма: 1 дан (8 бодова); | Сви чланови педагошког већа, укупно 21. |
| Одобрени семинар | „Спречи, не лечи –превенција синдрома сагоревања на послу код запослених у просвети“; | Каталошки бр. програма: 326; компетенције: К4, К6, К9, К19, К23, приоритет: П4; | Трајање програма: 1 дан (8 бодова). | Сви чланови Педагошког већа, укупно 21. |
| Одобрени семинар | „Васпитни проблеми ученика и како их превазићи“; | Каталошки бр. програма: 22; компетенције: К3, К14, К17, К23; приоритет: П5; | Трајање програма: 2 дана (16 бодова); | Сви чланови Педагошког већа, укупно 21. |

|  |  |  |  |  |  |
| --- | --- | --- | --- | --- | --- |
| Врста обуке | Термин одржавања и време трајања | Назив теме | Циљна група | Бр. учесника | Организатор |
| Одобрени стручни скуп | 6.-9.10.2022. год., 2 дана | „Васпитни рад у домовима ученика средњих школа Републике Србије 12„, Врњачка Бања | Васпитачи у дому ученика и стручни сарадници | 10 | ИЕП |
| Одобрени стручни скуп | Јануар 2023. | Стручни семинар по избору педагошког већа | Васпитачи у дому ученика и стручни сарадници | 10 | / |
| Одобрени стручни скуп | Друго полугодиште, 2 дана | „Васпитни рад у домовима ученика средњих школа Републике Србије 13„ | Васпитачи у дому ученика и стручни сарадници | 10 | ИЕП |

Акценат у стручном усавршавању је у едукацији васпитача за рад савременим методама, облицима и техникама васпитног рада.

Стручно усавршавање у установи, подразумева 44 сати стручног усавршавања које предузима установа.

Стручно усавршавање се реализује кроз више облика:

- индивидуална обрада стручних тема на Педагошком већу;

- стручни и консултативни разговори и саветовања, учешће руководилаца библиотеке на саветовањима и скуповима Друштва бибиотекара, посета сајмовима књига;

- стручно усавршавање запослених у циљу стицања звања педагошког саветника, вишег педагошког саветника, самостални педагошки саветник и високи педагошки саветник, а према Правилнику о стручном усавршавању запослених – полагање испита за добијање лиценце о знању страног језика на А1 и виших нивоа заједничког европског језичког оквира;

- учешће васпитача и стручних сарадника на семинарима, саветовањима, конгресима, конференцијама, саборима, сусретима, летњим и зимским школама, у организацији Заједнице домова Србије, Институт за економију и право (ИЕП), невладиних организација, Регионалног центра за професионални развој запослених у образовању, Дебатног клуба града Ниша и Министарства просвете, науке и технолошког развоја.

Праћење и процену реализације стручног усавршавања обављаће Тим за самовредновање, активи васпитача, педагошко веће, директор и Управни одбор.

План стручног усавршавања васпитача у Дому ученика и стручних сарадника у установи стандарда – педагога и психолога доноси се за школску 2022/2023.годину.

Измене и допуне Плана стручног усавршавања васпитача у Дому ученик и стручних сарадника у установи стандарда – педагога и психолога врше се на исти начин и по поступку прописаном за његово доношење.

Програм стручног усавршавање службе за услужбене делатности – службе исхране

|  |  |  |  |  |  |  |
| --- | --- | --- | --- | --- | --- | --- |
| Врста обуке | Термин одржавања | Време трајања | Циљна група | Бр. учесника | Организатор | Трошкови обуке |
| Национални конгрес здравствених радника Србије | Октобар, 2022.год. | 4 дана | Сарадник за исхрану-нутрициониста и Сарадник за спровођење стандарда | 2 | Комора здравствених радника Републике Србије | Сноси ДУН |
| Исхрана у Домовима ученика и студената | Новембар,  2022. год. | 4 дана | Запослени у служби исхране | 4 | Институт за економију и право | Сноси ДУН |
| Обука за руководиоца за ФУК | Новембар 2022. Год. | 5 дана | Сарадник за спровођење стандарда | 1 | Министарство финансија | Сноси ДУН |
| Стручна конференција Друштва дијететичара и нутрициониста | Април,  2023. | 1 дан | Сарадник за исхрану-нутрициониста и Сарадник за спровођење стандарда | 2 | Друштво дијететичара и нутрициониста Србије | Сноси ДУН |
| Национални конгрес здравствених радника Србије | Мај,  2023. | 4 дана | Сарадник за исхрану-нутрициониста и Сарадник за спровођење стандарда | 2 | Комора здравствених радника Републике Србије | Сноси ДУН |
| Исхрана у Домовима ученика и студената | Јун,  2023. год. | 4 дана | Запослени у служби исхране | 4 | Институт за економију и право | Сноси ДУН |
| Школа роштиља-Лесковац | Август,  2023. | 3 дана | Запослени у служби исхране | 5 | Дом ученика средњих школа Лесковац | Сноси ДУН |
| Интерна обука запослених у кухињи везана за безбедност хране | Април 2023. год. | 1 дан | Радници из обе кухиње | Сви | Вођа НАССР тима | / |

Програм стручног усавршавања службе финансијских и рачуноводствених послова

|  |  |  |  |  |  |  |
| --- | --- | --- | --- | --- | --- | --- |
| Врста обуке | Термин одржавања | Време трајања | Циљна група | Бр. учесника | Организатор | Трошкови обуке |
| ИСКРА – програм за плате | 07.09.2022. | 1 дан | Обрачунска служба | 2 | ИСКРА | / |
| Сусрети установа | 13.-21.10.2022. | 3 дана | Рачуноводство | 1 | НИП ОИ | 16 700 |
| Припреме за попис | X-XI 2022. | 3 дана | Рачуноводство | 1 | ИЕП | 16 000 |
| Годишња конференција | XII 2022. | 1 дан | Рачуноводство | 1 | НИП ОИ | 6 000 |
| Завршни рачун | I-II 2023. | 3 дана | Рачуноводство | 1 | ИЕП | 16 000 |
| Новине у пословању | Април 2023. | 3 дана | Рачуноводство | 1 | ИПЦ | 13 000 |
| Припрема за израду завршног рачуна | Август 2023. | 3дана | Рачуноводство | 1 | ИЕП | 16 000 |



1. **АНАЛИТИЧКА ДЕЛАТНОСТ**

У школској 2022/2023. год. планира се аналитичко- истраживачки рад стручних тимова, актива васпитача, стручних сарадника у установи стандарда психолога, педагога и аниматора спортских и рекреативних активности, актива васпитача, педагошког већа и директора установе стандарда за питања и проблеме који се не могу решити само на основу искуства. У том циљу стручни сарадник психолог и педагог спровешће тестирање ученика који су по први пут у Дому и упознати са степеном адаптације на школу и на дом, задовољством корисника пруженим услугама на крају другог полугодишта, задовољству матураната пруженим услугама на крају школовања, као и са потенцијалним проблемима.

Посебно место и драгоцен инструмент за процену задовољства корисника и укупног успеха у раду су резултати Анкете за матуранте која се врши средином маја сваке школске године.

У Дому ће се периодично (квартално, полугодишње и годишње) сачињавати прегледи, извештаји и анализе у вези васпитног рада – васпитна служба, финансијског пословања – служба рачуноводствених и финансијских послова, управници дома у објектима, итд. за потребе стручних органа, као и Управног одбора.

По завршетку Домијаде, обавиће се презентација постигнутих резултата на педагошком већу у циљу анализе и праћења реализације задатака у области слободних активности.

Организоваће се истраживања специфичних потреба и проблема (израда инструмената истраживања, прикупљање података и њихова обрада, израда извештаја са предлогом мера итд.), посебно оних који су у Програму истакнути за праћење.

Тим за подршку ученицима као и стручни сарадник психолог и педагог у установи стандарда, пратиће понашања појединих ученика којима је потребна помоћ и подршка у адаптацији и постизању боље успешности у школском успеху, праћење организације учења ученика у циљу пружања помоћи у раду и упућивања у методе и технике успешног учења. Тим за превенцију насиља, Тим за кризне интервенције, Тим за самовредновање установе периодично ће вршити евалуацију постављених циљева и реализације Програма и периодично извештавати педагошко веће о спроведеним процедурама.

По завршетку наставе организоваће се наградна екскурзија за ученике, међународна размена ученика и запослених са сличним установама у региону и Европи и научно - наставна екскурзија за запослене Дома. И ове школске године спровешће се истраживања специфичних потреба и проблема младих, анкетирањем и употребом скала вредности, a руководиоци стручних служби ће израдити Домски календар за школску 2022/2023. год.

У Нишу, 27.9.2022. год.

Председник Управног одбора Дома

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Вања Стојковић, мастер комуниколог